**ΑΣΤΙΚΟΣ & ΠΑΡΑΘΕΡΙΣΤΙΚΟΣ ΟΙΚΟΔΟΜΙΚΟΣ ΣΥΝΕΤΑΙΡΙΣΜΟΣ**

**ΕΚΠΑΙΔΕΥΤΙΚΩΝ «ΕΡΩΔΙΟΣ» ΣΥΝ.Π.Ε. (ΥΠΟ ΕΚΚΑΘΑΡΙΣΗ)**

**ΕΜΠΟΡΙΚΟ ΚΕΝΤΡΟ «ΑΙΘΡΙΟ» ΑΜΑΡΟΥΣΙΟΥ**

**ΑΓΙΟΥ ΚΩΝΣΤΑΝΤΙΝΟΥ 40 – 15124 – ΙΣΟΓΕΙΟ - ΓΡΑΦΕΙΟ: *Ι-43***

**ΤΗΛ: 210-61 97 938**

**E-Mail:** **erodios2014@gmail.com**

**Μαρούσι, 27/10/2023**

**ΕΝΗΜΕΡΩΤΙΚΗ ΕΠΙΣΤΟΛΗ (Συνοδεύει την Ανακοίνωση - Πρόσκληση Νο 136)**

Του τελούντος **υπό εκκαθάριση** ν.π.ι.δ. (Αστικού Συνεταιρισμού) με την επωνυμία «ΑΣΤΙΚΟΣ ΚΑΙ ΠΑΡΑΘΕΡΙΣΤΙΚΟΣ ΟΙΚΟΔΟΜΙΚΟΣ ΣΥΝΕΤΑΙΡΙΣΜΟΣ ΕΚΠΑΙΔΕΥΤΙΚΩΝ ΕΡΩΔΙΟΣ Συν.Π.Ε.», με Α.Φ.Μ 090158997 της Δ.Ο.Υ Αμαρουσίου, εδρεύοντος στο Μαρούσι Αττικής στο επί της οδού Αγίου Κωνσταντίνου αριθμ. 40 Εμπορικό Κέντρο και εκπροσωπουμένου νομίμως .

**« ΕΝΗΜΕΡΩΣΗ ΑΝΑΦΟΡΙΚΑ ΜΕ ΤΗΝ ΠΡΟΟΔΟ ΤΩΝ ΕΡΓΑΣΙΩΝ ΕΚΚΑΘΑΡΙΣΗΣ »**

Όπως πολύ καλά γνωρίζετε, μετά την έκδοση της υπ’ αρ. 74/2020 απόφασης του Αρείου Πάγου (Δ Πολιτικό Τμήμα), εξαφανίστηκε η υπ’ αριθμ. 5189/2017 απόφαση του Μονομελούς Εφετείου Αθηνών (της ειδικής διαδικασίας της εκουσίας δικαιοδοσίας) και επανήλθε σε ισχύ η υπ ‘αρ. 1305/2015 οριστική απόφαση του Μονομελούς Πρωτοδικείου Αθηνών, με την οποία απαγγέλθηκε η Διάλυση του Συνεταιρισμού, ενώ αναβίωσε και η προϋφιστάμενη εκκρεμοδικία που είχε δημιουργηθεί με την από 01.06.2015 έφεση (ΕΚΔ 3548/2015) που είχε ασκήσει ο Συνεταιρισμός κατά της με αριθμό 1305/2015 απόφασης του Μονομελούς Πρωτοδικείου Αθηνών .

Σύμφωνα με το άρθρο 10 παρ. 2 του ν. 1667/1986 και το άρθρο 22 του ισχύοντος καταστατικού του Συνεταιρισμού, τη διάλυση του Συνεταιρισμού ακολουθεί η εκκαθάριση, την οποία διενεργεί το Εποπτικό Συμβούλιο. Συνεπώς , με δεδομένο ότι απερρίφθη, δυνάμει της υπ’ αρ. 312/2022 απόφασης του Μονομελούς Εφετείου Αθηνών, η από 07.01.2021 αίτηση περί της αναστολής ισχύος και εκτέλεσης της ως άνω 1305/2015 απόφασης του ΜΠΑ που είχε ασκήσει ο Συνεταιρισμός, ο Συνεταιρισμός ευρίσκεται σε στάδιο εκκαθάρισης υπό την αίρεση της ευδοκίμησης οιουδήποτε εκ των λοιπών λόγων έφεσης της από 01.06.2015 έφεσης (ΕΚΔ 3548/2015) που είχε ασκήσει ο Συνεταιρισμός κατά της ως άνω υπ ‘αρ. 1305/2015 απόφασης. Η συζήτηση της εν λόγω Έφεσης έχει επαναφερθεί με κλήση (ΓΑΚ 3028/2023, ΕΑΚ 2231/2023) και έχει προσδιοριστεί ενώπιον του 13ου Τμήματος του Μονομελούς Εφετείου Αθηνών εν τέλει για τη δικάσιμο της 07.12.2023. Συνεπώς η υπ’ αρ. 1305/2015 απόφαση του Μονομελούς Πρωτοδικείου Αθηνών τυγχάνει μεν αμέσως εκτελεστή, πλην όμως όχι τελεσίδικη.

Το παρόν Εποπτικό Συμβούλιο του Συνεταιρισμού, αποτελείται από τους Εμμανουήλ Κοκκινάκη του Γεωργίου, Χαράλαμπο Γουναρίδη του Ελευθερίου και Γρηγόριο Παπαθανασίου του Αποστόλου. Τα μέλη αυτού είχαν διοριστεί αρχικά δυνάμει της από 03.02.2022 προσωρινής διαταγής της Προέδρου Υπηρεσίας του Μονομελούς Πρωτοδικείου Αθηνών Ευθυμίας Κούσβα και εν συνεχεία δυνάμει της υπ’ αρ. 1691/2022 απόφασης του Μονομελούς Πρωτοδικείου Αθηνών, οι οποίες εξεδόθησαν κατόπιν άσκησης της από 31.01.2022 και με Γενικό αριθμό κατάθεσης 7063/2022 και Ειδικό Αριθμό Κατάθεσης 291/2022 αίτησης του Εμμανουήλ Κοκκινάκη του Γεωργίου ενώπιον του Μονομελούς Πρωτοδικείου Αθηνών (Διαδικασία Εκούσιας Δικαιοδοσίας) περί διορισμού Εποπτικού Συμβουλίου, κατόπιν και της παραίτησης των τακτικών μελών του Εποπτικού Συμβουλίου Σοφίας Αγγέλη, Δημητρίου Σαρρή και Ιωάννη Πασσιά.

Το παρόν Εποπτικό Συμβούλιο, αποτελούμενο από τα ανωτέρω μέλη, μετά το διορισμό του, προέβη στις κάτωθι ενέργειες:

1. Μείωση λειτουργικών εξόδων Συνεταιρισμού με: α) μεταφορά των γραφείων του Συνεταιρισμού σε έτερο χώρο εντός του Εμπορικού Κέντρου «Αίθριο», επί της οδού Αγίου Κωνσταντίνου 40, στο Μαρούσι, με μικρότερο μίσθωμα και β) καταγγελία της σύμβασης εργασίας της μίας εκ των δύο γραμματέων του Συνεταιρισμού.
2. Εντατικοποίηση των ενεργειών είσπραξης των οφειλών των μελών του Συνεταιρισμού δια της συζήτησης των ήδη ασκηθεισών αγωγών και τη δρομολόγηση είσπραξης των επιδικασθέντων ποσών, καθώς και δια της δρομολόγησης άσκησης νέων αγωγών. Μέχρι σήμερα έχουν εκδικασθεί οκτώ αγωγές κατά δεκάδων μελών του Συνεταιρισμού , εκ των οποίων οι επτά εξ αυτών έχουν γίνει δεκτές, ενώ αναφορικά με την όγδοη αγωγή, αναμένεται η έκδοση σχετικής απόφασης. Η πλειοψηφία των οφειλετών αυτών έχει ήδη προβεί σε εξόφληση ή διακανονισμό των οφειλών της προς το Συνεταιρισμό. Από τον έλεγχο των τηρούμενων αρχείων του Συνεταιρισμού μέχρι την 23.10.2023 προέκυψε ότι υφίστανται : α) 577 μερίδες που δεν παρουσιάζουν οφειλές, β) 57 μερίδες που οφείλουν από 1- 200 ευρώ εκάστη εξ αυτών, γ) 168 μερίδες που οφείλουν 201 έως 1.000 ευρώ εκάστη εξ αυτών και δ) 200 μερίδες που οφείλουν από 1.001 ευρώ και άνω εκάστη εξ αυτών.
3. Αποστολή ερωτημάτων προς το Τμήμα Δ’ Διαρθρωτικών Μεταρρυθμίσεων, της Διεύθυνσης Μακροοικονομικής Πολιτικής & Προβλέψεων, της Γενικής Διεύθυνσης Οικονομικής Πολιτικής, της Γενικής Γραμματείας Οικονομικής Πολιτικής του Υπουργείου Οικονομικών, με σκοπό να επιλυθεί το ζήτημα της εκποίησης κατά το στάδιο της εκκαθάρισης των 73 οικοπέδων κυριότητας του Συνεταιρισμού, τα οποία ναι μεν είχαν ήδη διανεμηθεί δια κληρώσεως στους δικαιούχους συνεταίρους, πλην όμως δεν είχε ολοκληρωθεί η μεταβίβασή τους δια συμβολαίου στα μέλη αυτά. Προς όλους αυτούς τους συνεταίρους έχει αποσταλεί λεπτομερής ενημερωτική επιστολή αναφορικά με τους χειρισμούς του εν λόγω ζητήματος, ενώ το ζήτημα πρόκειται να εισαχθεί και ενώπιον της Γενική Συνέλευσης των μελών του Συνεταιρισμού για τη λήψη σχετικής απόφασης χειρισμού του.

Περαιτέρω, σας ενημερώνουμε ότι εξεδόθη το με αριθμ.: πρωτ.: 1439/2021 Πόρισμα εκ μέρους του Τμήματος Οικονομικού Εγκλήματος της Εισαγγελίας Εφετών Αθηνών, που υπογράφεται από την Επίκουρη Εισαγγελέα Οικονομικού Εγκλήματος , Κα Κωνσταντίνα Κοντογιάννη, απευθύνεται προς τον Προϊστάμενο Εισαγγελέα του ως άνω Τμήματος και αφορά στη δικογραφία που είχε σχηματιστεί για τη δήθεν τέλεση από τους νόμιμους εκπρόσωπος του Συνεταιρισμού των αδικημάτων της φοροδιαφυγής και της νομιμοποίησης εσόδων από παράνομες δραστηριότητες, με το οποίο η ανωτέρω Εισαγγελέας **εισηγείται τη θέση της υπόθεσης στο αρχείο ως ουσία αβάσιμης. Την ίδια τύχη είχαν και οι δύο μηνυτήριες αναφορές που είχαν υποβληθεί από τον Αθανάσιο Αγγελίδη κατά των διοικήσεων του Συνεταιρισμού για τη δήθεν διάπραξη του αδικήματος της απιστίας, δεδομένου ότι και οι μηνυτήριες αναφορές αυτές ετέθησαν στο αρχείο με σχετική διάταξη του αρμοδίου Εισαγγελέα, δεδομένου ότι εκρίθησαν ουσία αβάσιμες.**

**ΓΙΑ ΤΟΝ ΣΥΝΕΤΑΙΡΙΣΜΟ**

**Ο ΠΡΟΕΔΡΟΣ του Ε.Σ. ΤΑ ΜΕΛΗ του Ε.Σ.
ΕΜΜΑΝΝΟΥΗΛ ΚΟΚΚΙΝΑΚΗΣ ΧΑΡΑΛΑΜΠΟΣ ΓΟΥΝΑΡΙΔΗΣ ΓΡΗΓΟΡΗΣ ΠΑΠΑΘΑΝΑΣΙΟΥ**